b'\n_START_ARTICLE_\nEugenijus Svetikas\n_START_PARAGRAPH_\nEugenijus Svetikas (g. 1957\xc2\xa0m. rugs\xc4\x97jo 25 d. Alytuje)\xc2\xa0\xe2\x80\x93 Lietuvos archeologas, istorikas, humanitarini\xc5\xb3 moksl\xc5\xb3 daktaras.\n_START_SECTION_\nBiografija\n_START_PARAGRAPH_\n1980\xc2\xa0m. baig\xc4\x97 Vilniaus universiteto Istorijos fakultet\xc4\x85. 1993\xc2\xa0m. bir\xc5\xbeelio 30 d. Vilniaus universitete apgyn\xc4\x97 disertacij\xc4\x85 \xe2\x80\x9e\xc5\xbdiedai ir monetos XIV\xe2\x80\x93XVII a. kapuose. Tipologija ir chronologija\xe2\x80\x9c, suteiktas humanitarini\xc5\xb3 moksl\xc5\xb3 daktaro laipsnis._NEWLINE_1981\xe2\x80\x931987\xc2\xa0m. dirbo Alytaus kra\xc5\xa1totyros muziejaus archeologu. 1987\xe2\x80\x931995\xc2\xa0m. Alytaus 1-osios ir 2-osios vidurini\xc5\xb3 mokykl\xc5\xb3 istorijos mokytojas. Nuo 1995\xc2\xa0m. Lietuvos istorijos instituto Archeologijos skyriaus mokslo darbuotojas. 1999\xe2\x80\x932003\xc2\xa0m. Valstybin\xc4\x97s paminklosaugos komisijos narys.\n_START_SECTION_\nMokslin\xc4\x97 veikla\n_START_PARAGRAPH_\nPagrindin\xc4\x97s mokslini\xc5\xb3 tyrim\xc5\xb3 sritys\xc2\xa0\xe2\x80\x93 christianizacijos rei\xc5\xa1kiniai Lietuvoje XIV a. pabaigoje\xc2\xa0\xe2\x80\x93 XVII a.: archeologijos duomen\xc5\xb3 klasifikavimas, analiz\xc4\x97 ir interpretacija._NEWLINE_Tirti: Bazor\xc5\xb3 kapinynas, Leipalingio kapinynas, Did\xc5\xbeiasalio kapinynas, Taik\xc5\xabn\xc5\xb3 kapinynas, Alytaus kapinynas, Vink\xc5\xa1nini\xc5\xb3 kapinynas, Alytaus piliakalnis, Dirmi\xc5\xa1ki\xc5\xb3 piliakalnis, Gilui\xc4\x8di\xc5\xb3 piliakalnis ir kiti. Alytaus kapinyne atidengti 1152 kapai ir surinkta keli t\xc5\xabkstan\xc4\x8diai radini\xc5\xb3. Tai iki \xc5\xa1iol did\xc5\xbeiausias to laikotarpio kapinynas Lietuvoje. Paskelb\xc4\x97 keliasde\xc5\xa1imt mokslini\xc5\xb3, mokslini\xc5\xb3 informacini\xc5\xb3 ir mokslo populiarinimo straipsni\xc5\xb3.'